অনলাইন সংরক্ষণ /// নায়ক বা তারকা নয়, শাহরুখ খানকে বলা হয় বলিউডের বাদশা। সেও কোনো নির্দিষ্ট সময়ের নয়। তিন দশক ধরে একটি সাম্রাজ্যের জনপ্রিয়তম বাদশা তিনি। এই তিন দশকে গঙ্গা-যমুনায় কত জল শুকিয়েছে আর কত বৃষ্টি ঝরেছে, তার হিসাব কেউ রাখেনি। এরই মধ্যে নানা অঙ্গনে নানা মানুষের আবির্ভাব ও বিলুপ্তি ঘটেছে। শাহরুখ ছিলেন, আছেন, থাকবেন। আজ শুক্রবার বাদশার ৫৩ তম জন্মদিন। গতকাল মাঝরাতে জন্মদিনের কেক কেটে স্ত্রী গৌরীর মুখে তার একটি টুকরা তুলে দেন তিনি। রোমান্টিক সেই দৃশ্যের ছবিটি সামাজিক যোগাযোগমাধ্যমে ভাগাভাগি করেছেন পরিচালক ও শাহরুখের পারিবারিক বন্ধু করণ জোহর।